google/wiki40b huggingface dataset:
Θέατρο Τέχνης

Ιστορική πορεία

Από το 1942 το Θέατρο Τέχνης περιπλανήθηκε σε διάφορες φιλικές στέγες έως το 1954, όπου στεγάστηκε μόνιμα στο κυκλικό θεατράκι του Ορφέα (230 θέσεων).
Το 1942 ανοίγει τη Δραματική Σχολή του Θεάτρου Τέχνης, έχοντας ως στόχο την ανάδειξη νέων θεατρικών συγγραφέων και ηθοποιών, που να είναι πιο κοντά στα προβλήματα της σύγχρονης κοινωνίας και του κάθε τόπου, παράλληλα με τα αισθητικά ρεύματα των άλλων χωρών καθώς και την ερμηνεία του αρχαίου δράματος. Το 1952 ξεκίνησαν τα "Επιδαύρια" με πρώτο έργο τον Ιππόλυτο: μόνο το Εθνικό Θέατρο είχε το δικαίωμα να ανεβάζει παραστάσεις στην Επίδαυρο.
Το 1956 δημιουργεί το Θερινό Θεατράκι Κήπου στη Θεσσαλονίκη, όπου και παρουσιάζει το χειμερινό του ρεπερτόριο και περιοδεύει στις πόλεις της Βορείου Ελλάδος για δέκα χρόνια.
Το 1957 μπαίνει με αργά και σταθερά βήματα στο χώρο του αρχαίου δράματος με τα έργα Πλούτος, Βάτραχοι, Λυσιστράτη, Αχαρνής, Πέρσες, Ειρήνη, Προμηθέας Δεσμώτης, Ηλέκτρα, Οιδίπους Τύραννος κ.α. Σιγά - σιγά το ξεχωριστό ύφος της ερμηνείας του στο αρχαίο δράμα του δίνει την παγκόσμια αναγνώριση μέσα από τα διεθνή φεστιβάλ και οδοιπορικά καθώς και τις αξιομνημόνευτες τέσσερις διακρίσεις του στο Θέατρο των Εθνών με τα έργα Όρνιθες το 1962 παίρνοντας το Α' βραβείο, Πέρσες το 1965, Ειρήνη και Οιδίποδα Τύραννο το 1979 και με τους Αχαρνής το 1982.
Το 1962, ανεβάζει τους Όρνιθες στην Αγγλία. 
Το 1975 η ανάγκη για μια δεύτερη Σκηνή για το κοινό, οδηγεί το Θέατρο Τέχνης στη δημιουργία Λαϊκής Σκηνής, όπου και στεγάζεται στο Θέατρο Βεάκη για δέκα χρόνια.
Το 1985 η ελληνική πολιτεία, θέλοντας να τιμήσει τον Κάρολο Κουν για την ανεκτίμητη συμβολή του στην ιστορία του Ελληνικού Θεάτρου, τον βοηθά στη δημιουργία μιας δεύτερης μόνιμης Σκηνής και ανοίγει το Θέατρο Τέχνης Κάρολος Κουν στην οδό Φρυνίχου στην Πλάκα.
Το 1987 μετά το θάνατο του Δασκάλου Κάρολου Κουν, το Θέατρο Τέχνης συνέχισε να λειτουργεί και στις δυο Σκηνές, με Διευθύνοντα Σύμβουλο τον Γιώργο Λαζάνη και Αναπληρωτή Διευθύνοντα Σύμβουλο τον Μίμη Κουγιουμτζή.
Από το 2005 έως το 2014 Καλλιτεχνικός Διευθυντής του Θεάτρου και της Διευθυντής της Δραματικής Σχολής διετέλεσε ο Διαγόρας Χρονόπουλος, 
Καλλιτεχνική Διευθύντρια του Θεάτρου Τέχνης από το 2014 είναι η σκηνοθέτις και συγγραφέας Μαριάννα Κάλμπαρη. Η θητεία της ανανεώθηκε πρόσφατα έως το 2020.
Λέων ο Αφρικανός

Βιογραφία

Ο Χασάν μπιν Μοχάμεντ ανήκε σε μια επιφανή οικογένεια που ζούσε στη Γρανάδα μέχρι την κατάκτηση της από τους Καθολικούς Βασιλείς το 1492.
Όταν η οικογένεια του Χασάν αναγκάστηκε σε εξορία, έφυγε από την Ιβηρική Χερσόνησο και εγκαταστάθηκε στην πόλη Φεζ του Μαρόκου, όπου ο Χασάν έζησε τα εφηβικά του χρόνια. Έλαβε υψηλή μόρφωση, ως γόνος εύπορης οικογένειας, και σπούδασε στο Πανεπιστήμιο Αλ Καραουίν της Φεζ, αποκτώντας τον τίτλο του ουλεμά (απόφοιτος ιερατικής σχολής που έχει το δικαίωμα να εργαστεί ως ιεροδικαστής). 
Για μια μικρή περίοδο, ο Χασάν εργάστηκε σε ένα μαριστάν (νοσοκομείο και άσυλο), αλλά σύντομα εγκατέλειψε τη Φεζ για να συνοδέψει τον θείο του σε ένα διπλωματικό ταξίδι στο Μαγκρέμπ, στο Κάνο και στο Τιμπουκτού (εκείνη την εποχή ανήκε στην Αυτοκρατορία των Σονγκάι και ήταν ένα από τα σημαντικότερα πολιτιστικά και εμπορικά κέντρα της Αφρικής) και σε άλλες πόλεις της Δυτικής Αφρικής.
Λίγα χρόνια αργότερα, ο Χασάν ταξίδεψε πολύ στη Μεσόγειο και επισκέφθηκε την Κωνσταντινούπολη, την Αίγυπτο, και πιθανώς την Σαουδική Αραβία.
Στα εικοσιπέντε του χρόνια, ενώ διέσχιζε τη Μεσόγειο, αιχμαλωτίστηκε από χριστιανούς ναυτικούς κοντά στην Κρήτη ή στο νησί της Τζέρμπα, οι οποίοι, γνωρίζοντας τη σοφία του, τον οδήγησαν στον Πάπα Λέοντα Ι', ο οποίος, το 1520, τον απελευθέρωσε και τον βάπτισε χριστιανό με το όνομα: Giovanni Leone di Medici (Ιωάννης Λέοντας των Μεδίκων), αλλά σύντομα έγινε γνωστός ως Λέων ο Αφρικάνος.
Ο Πάπας του ζήτησε να κάνει μια επιτομή στην  οποία θα παρουσίαζε όλα όσα γνώριζε για την Αφρική. Έτσι, ο Λέων ο Αφρικάνος, έγραψε στην ιταλική γλώσσα, το πιο σημαντικό του έργο: Della descrittione dell'Africa et delle cose notabli che ivi sono (Περιγραφή της Αφρικής και των εκεί σημαντικών πραγμάτων). Τόσο σημαντικό ήταν αυτό το έργο, που για πολύ καιρό δεν υπήρχε άλλο κείμενο στη Δύση, που να μιλάει για το Σουδάν.
Το 1521, ο Πάπας Λέων Ι', μέντορας του Λέοντα του Αφρικάνου, πέθανε, και ο Χασάν μετακόμισε στην Μπολόνια. Αργότερα επισκέφθηκε τη Φλωρεντία και τη Νάπολη.
Ο Λέων ο Αφρικάνος δεν δημοσίευσε μόνο τα ταξίδια του στην Περιγραφή της Αφρικής. Έκανε επίσης μια  μετάφραση στα αραβικά των Επιστολών του αποστόλου Παύλου, τις βιογραφίες τριάντα επιφανών Αράβων (εκ των οποίων οι εικοσιπέντε είναι μουσουλμάνοι και οι πέντε εβραίοι), και ένα αραβο-εβραιο-λατινικό λεξικό, μεταξύ άλλων.  
Λίγες αναφορές υπάρχουν σχετικά με τον Λέoντα τον Αφρικάνο. Σχεδόν από μόνες τους οι αυτοβιογραφικές σημειώσεις της Περιγραφής της Αφρικής αποτελούν τη μοναδική αναφορά για τη ζωή του.
Η πιο αποδεκτή εκδοχή για τα τελευταία χρόνια της ζωής του Χασάν υποστηρίζει ότι ταξίδεψε στην Τυνησία, όπου επέστρεψε στο ισλάμ, και αργότερα πέθανε.
Το 1986, ο Λιβανέζος συγγραφέας Amin Maalouf (Αμίν Μααλούφ) δημοσίευσε ένα μυθιστόρημα για τη ζωή του Χασάν μπιν Μοχάμεντ με τον τίτλο Λέων ο Αφρικάνος το οποίο μεταφράστηκε σε πολλές γλώσσες.
Rag'n'Bone Man

Τα πρώτα χρόνια (1985-2010)

Ο Γκράχαμ γεννήθηκε στην Uckfield, East Sussex, στις 29 ιανουαρίου 1985. παρακολούθησε το σχολείο Ringmer community College, αποβλήθηκε και στη συνέχεια φοίτησε στο Άκφιλντ Κοινότητα Technology College. Στην ηλικία των 15, άρχισε να τραγουδά με ένα γκρουπ με drum and bass χρησιμοποιώντας το όνομα Rag'n'Bone Man, το οποίο εμπνεύστηκε βλέποντας τις επαναλήψεις της Βρετανικής κωμικής σειρά της δεκαετίας του 1970 Steptoe and Son. Όταν μετακόμισε στο Μπράιτον, ο φίλος του Gi3mo σχημάτισε ένα γκρουπ με το όνομα "Rum Committee" και τον κάλεσε να συμμετέχει στην ομάδα. Άρχισε λοιπόν να τραγουδά και έτσι γνώρισε συνάντησε πολλούς ανθρώπους που τον βοήθησαν να ξεκινήσει τη μουσική του καριέρα. Τα επόμενα χρόνια, συνεργάστηκαν με τους hip hop καλλιτέχνες, Pharoahe Monch και KRS-One στο Brighton Concorde 2, και κυκλοφόρησαν το άλμπουμ μέσω του Bandcamp.
Στα 19 του, ο Γκράχαμ ενθαρρύνεται από τον πατέρα του να τραγουδήσει σε μια τοπική παμπ. Έτσι ο Γκράχαμ έβγαλε ένα acoustic EP με την ονομασία Blues Town. Μετά από αυτό τον έκλεισαν για πολλές acoustic συναυλίες, μεταξύ των οποίων και η συναυλία της Joan Armatrading στο Brighton Dome.

Human (2016–παρόν)

Το πρώτο του single Human κυκλοφόρησε από την Columbia Records τον ιούλιο του 2016. Έφτασε στο νούμερο ένα στα επίσημα Singles Charts στην Αυστρία, τη Γερμανία, το Βέλγιο και την Ελβετία. Επίσης έγινε χρυσό στη Γερμανία, την Ιταλία, τη Σουηδία, την Ελβετία, την Αυστρία, το Βέλγιο και την Ολλανδία. 
Το τραγούδι Human χρησιμοποιήθηκε ως μουσικό θέμα για το Amazon Prime στην σειρά Oasis. Το τραγούδι χρησιμοποιήθηκε επίσης στην επίσημη πρεμιέρα του τρέιλερ του βιντεοπαιχνιδιού Mass Effect: Andromeda της ονάδας ανάπτυξης BioWare
της EA.
Το πρώτο ατομικό άλμπουμ του με τίτλο Human, κυκλοφόρησε στις 10 Φεβρουαρίου του 2017. Το άλμπουμ ανοίγει με το τραγούδι Human, διαθέτει το single Skin, και περιέχει άλλα κομμάτια.
Το 2017, Rag'n'Bone Man συνεργάστηκε με το Βρετανικό virtual band Gorillaz, στο τραγούδι The Apprentice από το πέμπτο τους στούντιο άλμπουμ Humanz deluxe edition.

Βραβεία

Το 2017, ο Rag'n'Bone Man κέρδισε το βραβείο British Breakthrough Act και το Βραβείο Επιλογής στα 2017 Brit Awards.
Επίσης, κέρδισε το βραβείο Παγκόσμιος καινούριος καλλιτέχνης και το βραβείο Παγκόσμιος Καλλιτέχνης στα βραβεία Echo Awards στη Γερμανία το 2017.
Α.Ο. Κυρίαρχοι Παλαιάς Κοκκινιάς

Τρέχουσα αγωνιστική περίοδος

Κατά την τρέχουσα αγωνιστική περίοδο, 2012-13, ο Α.Ο. Κυρίαρχοι Παλαιάς Κοκκινιάς έλαβε μέρος στο Πρωτάθλημα Δ' Κατηγορίας Ανδρών της Ε.Σ.ΚΑ.Ν.Α., ολοκληρώνοντας τις αγωνιστικές του υποχρεώσεις στην 8η θέση του βαθμολογικού πίνακα.

Ιστορική αναδρομή

Το γυναικείο τμήμα καλαθοσφαίρισης των Κυρίαρχων κατέκτησε την αγωνιστική περίοδο 2002-03 το Πρωτάθλημα της Α' Κατηγορίας Γυναικών της Ε.Σ.ΚΑ.Ν.Α. αποκτώντας το δικαίωμα να διαγωνιστεί στην Α2 Εθνική Κατηγορία. Συνεπώς την περίοδο 2003-04 βρέθηκε στον Όμιλο Νότου αυτής, καταλαμβάνοντας τη 10η θέση σε σύνολο 12 συλλόγων στην τελική βαθμολογία. Η επίδοση δεν επαρκούσε για την παραμονή του συλλόγου στην κατηγορία κι έτσι οι Κυρίαρχοι επέστρεψαν στο τοπικό πρωτάθλημα.
Την επόμενη χρονιά, 2004-05, ξανακέρδισαν το τρόπαιο της Ε.Σ.ΚΑ.Ν.Α. επιστρέφοντας στην Α2 Εθνική. Την περίοδο 2005-06 τερμάτισαν 11η θέση σε σύνολο 14 ομάδων και διατηρήθηκαν στην κατηγορία. Την επόμενη, όμως, χρονιά, 2006-07, δεν είχαν την ίδια τύχη καθώς, παρόλο που βρέθηκαν πάλι 11οι, γνώρισαν τον υποβιβασμό. Έκτοτε μετρούν συνεχόμενες παρουσίες στους αγώνες της Ε.Σ.ΚΑ.Ν.Α.
Κατά την αγωνιστική περίοδο, 2008-09, οι Κυρίαρχοι κατέλαβαν τη 2η θέση του Πρωταθλήματος της Α' Κατηγορίας Γυναικών της Ε.Σ.ΚΑ.Ν.Α. Την επόμενη χρονιά, 2009-10, ολοκλήρωσαν τις αγωνιστικές τους υποχρεώσεις για την κανονική περίοδο στην 4η θέση της βαθμολογίας, ενώ μέσω των play-off σκαρφάλωσαν στη 2η θέση, αποτυγχάνοντας να επικρατήσουν στην τελική φάση επί της Τερψιθέας.
Πάντα στο Πρωτάθλημα της Ε.Σ.ΚΑ.Ν.Α., την περίοδο 2010-11, οι Κυρίαρχοι βρέθηκαν στην 5η θέση της τελικής βαθμολογίας, αποτυγχάνοντας να λάβουν εισιτήριο για τα play-off. Εξίσου μέτρια υπήρξαν και τα αποτελέσματα της επόμενης χρονιάς, 2011-12, οπότε και ο σύλλογος της Παλαιάς Κοκκινιάς τερμάτισε στην 7η θέση, χωρίς συμμετοχή στα play-off. Την επόμενη περίοδο, 2012-13, το αγωνιστικό πρόσωπο της ομάδας υπήρξε χειρότερο με αποτέλεσμα να τερματίσει στη 12η θέση σε σύνολο 15 συλλόγων.

Τρέχουσα αγωνιστική περίοδος

Κατά την τρέχουσα αγωνιστική περίοδο, 2013-14, ο Α.Ο. Κυρίαρχοι Παλαιάς Κοκκινιάς διαγωνίστηκε στο Πρωτάθλημα της Α' Κατηγορίας Γυναικών που διοργάνωσε η Ε.Σ.ΚΑ.Ν.Α., καθώς και στο Κύπελλο Γυναικών της ίδιας Ένωσης. Ολοκλήρωσε τις αγωνιστικές του υποχρεώσεις για την κανονική περίοδο στην 6η θέση της βαθμολογίας, μένοντας εκτός των Play-Offs, όπου συμμετείχαν τη χρονιά αυτή 4 αντί για 8 ομάδες.
Έδρα του συλλόγου είναι το Κλειστό Γυμναστήριο Καμινίων. Καθήκοντα πρώτου προπονητή διατηρει από το Μάιο του 2013 ο Δημήτρης Ζαχαρίας.
Επίλεκτη κατηγορία ΣΤΟΚ 2015-16

Σύστημα διεξαγωγής

Στο πρωτάθλημα της Επίλεκτης κατηγορία ΣΤΟΚ 2015-16 συμμετείχαν 14 ομάδες. Οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακυρήχθηκε η ομάδα που συγκέντρωσε τους περισσότερους βαθμούς. Οι πρώτες τρεις ομάδες προβιβάστηκαν στη Γ΄ κατηγορία 2016–17 και οι τελευταίες τέσσερις υποβιβάστηκαν. Οι διαβαθμιζόμενες ομάδες συνέχισαν στο πρωτάθλημα της τοπικής ομοσπονδίας στην οποία ήταν μέλος πριν την είσοδο τους στην Επίλεκτη Κατηγορία ΣΤΟΚ και/ή στην ΚΟΠ. Ωστόσο, μετά την αποχώρηση της Αναγέννησης Τραχωνίου (είχε προβιβαστεί μέσω του Πρωταθλήματος Ένταξης ΚΟΠ 2016) και την παραμονή της ΑΠΕΠ Πιτσιλιάς  στη Γ΄ κατηγορία 2016-17 μετά την αποχώρηση του Νίκου & Σωκράτη Ερήμης, διαβαθμίστηκαν μόνο οι 2 τελευταίες ομάδες.

Ομάδες και έδρες

Οι ομάδες που είχαν δικαίωμα στην πρώτη διοργάνωση της Επίλεκτης κατηγορίας ΣΤΟΚ ήταν οι ομάδες που τερμάτισαν στις θέσεις 6-14 στο πρωτάθλημα Δ΄ κατηγορία ποδοσφαίρου ανδρών Κύπρου 2014-15 (ΑΕΝ Αγίου Γεωργίου Βρυσούλλων Αχερίτου, Λειβαδιακός/Σαλαμίνα Λειβαδιών, Άδωνις Ιδαλίου, Ασπίς Πύλας, Ελπίδα Αστρομερίτη, Λένας Λεμεσού, Φρέναρος FC 2000, Σπάρτακος Κιτίου, Ένωσις Κοκκινοτριμιθιά), η ομάδα που τερμάτισε στην 14η θέση του πρωταθλήματος Γ΄ κατηγορία ποδοσφαίρου ανδρών Κύπρου 2014-15 (Φοίνικας Αγίας Μαρίνας Χρυσοχούς) και οι τέσσερις ομάδες που έφτασαν στην ημιτελική φάση του πρωταθλήματος ένταξης 2015 (Πέγεια 2014, Ονήσιλος Σωτήρας 2014, Κόρνος FC 2013, ΑΠΕΑ Ακρωτηρίου).
Πριν την έναρξη του πρωταθλήματος ο Άδωνις Ιδαλίου αποχώρησε λόγω οικονομικών προβλημάτων και έτσι το πρωτάθλημα διεξήχθη με 13 ομάδες.
Αγνή (σύζυγος του Ραμίρο Α΄ της Αραγωνίας)

Βιογραφία

Ήταν ίσως κόρη του δούκα της Ακουιτανίας, του Γουλιέλμου ΣΤ΄ και της Ευσταθίας του Μοντρέιγ ή του Γουλιέλμου Ζ΄ και της Ερμεσίντε. 
Έπειτα από το τέλος της συζύγου του Ερμεσίντα του Μπιγκόρ, ο Ραμίρο Α΄ της Αραγωνίας εμφανίζεται έπειτα με σύζυγο με το όνομα Αγνή. Έζησαν μία δεκαετία περίπου μαζί και το 1053 εκείνος απεβίωσε· θεωρείται ότι η Αγνή επέζησε αυτού. Δεν φαίνεται να είχαν τέκνα. Το όνομα Αγνή ήταν σύνηθες στους δούκες της Ακουιτανίας και ο Οίκος των Χιμένεθ του Ραμίρο Α΄ θα είχαν κάνει πολλές επιγαμίες με τους Πουατιέ. Προτείνεται ότι η Αγνή θα ήταν από μία τέτοια συγγένεια, αν και ο πατέρας της δεν είναι ακριβώς γνωστός: εκτιμάται ότι θα ήταν ο Γουλιέλμος ΣΤ΄ ή ο Γουλιέλμος Ζ΄. 
Στις πηγές αναφέρεται ότι ο Πέτρος Α΄ κόμης της Σαβοΐας νυμφεύτηκε αργότερα την "Αγνή, κόρη του Γουλιέλμου του Πουατιέ", που εκτιμούμε ότι είναι ο Γουλιέλμος Ζ΄ δούκας του Πουατιέ. Είναι πιθανό η χήρα βασίλισσα της Αραγωνίας να είναι αυτή. Αν είναι έτσι η Αγνή θα είχε παντρευτεί τον Ραμίρο Α΄ σε πολύ νέα ηλικία και αυτό θα εξηγούσε γιατί δεν είχε αποκτήσει απογόνους με αυτόν.

Οικογένεια

Παντρεύτηκε π. το 1053 τον Ραμίρο Α΄ των Χιμένεθ 1ο βασιλιά της Αραγωνίας. Δεν είχαν τέκνα. 
Ίσως έκανε δεύτερο γάμο με τον Πέτρο Α΄ κόμη της Σαβοΐας.
Σάσκι Μπασκόνια

Ιστορία

Ο σύλλογος ιδρύθηκε το 1959, ως τμήμα καλαθοσφαίρισης της Κλουμπ Ντεπορτίβο Βασκόνια (Club Deportivo Vasconia). Αγωνίστηκε για πρώτη φορά στην υψηλότερη κατηγορία της Ισπανίας το 1971 και αναδείχθηκε ως μια σημαντική δύναμη στο ισπανικό μπάσκετ στη δεκαετία του 1990. Πιο πρόσφατα, η Μπασκόνια έλαβε μέρος στα Final Four της Ευρωλίγκας τα έτη 2005, 2006, 2007 και 2008, χάνοντας από Μακάμπι Τελ Αβίβ στον τελικό του 2005 και στον ημιτελικό του 2006, από τον Παναθηναϊκό στα ημιτελικά του 2007, καθώς και από την ΤΣΣΚΑ Μόσχας στα ημιτελικά του 2008. Επίσης συμμετείχε στο Final Four της Κωνσταντινούπολης το 2016 βγαίνοντας τέταρτη. To 2017 οι Βάσκοι  ήρθαν σε συμφωνία με τον θρύλο της ομάδας Πάμπλο Πριχιόνι, ο οποίος υπέγραψε διετές συμβόλαιο με την ομάδα και θα είναι ο νέος προπονητής της ομάδας.

Έμβλημα

Το 2016, ο σύλλογος παρουσίασε ένα νέο μη εμπορικό λογότυπο.

Λογότυπο

Εξέλιξη του σήματος της Μπασκόνια με βάση το χορηγό.
Λούκινμποκ (Τέξας)

Γεωγραφία

Έχει έκταση 37.000 τετραγωνικών μέτρων μεταξύ του Σάουθ Γκρέιμ Κρικ και του Σνέιλ Κρικ, νότια του αυτοκινητοδρόμου 290. Είναι περίπου 80 χιλιόμετρα βόρεια του Σαν Αντόνιο και 111 χιλιόμετρα δυτικά του Ώστιν.

Ιστορικά στοιχεία

Στις 15 Δεκεμβρίου 1847, κατατέθηκε υπόμνημα για την δημιουργία της κομητείας Γκίλεσπι. Το 1848 η Βουλή του Τέξας αποφάσισε την δημιουργία της Κομητείας Γκίλεσπι με την συνένωση των κομητειών του Μπέιερ και του Τρέιβις. Αν και οι περισσότεροι υπογράφοντες το υπόμνημα ήταν Γερμανοί μετανάστες, υπάρχουν και ονόματα ορισμένων Ισπανών αλλά και Άγγλων.
Το παλαιότερο κτίριο της περιοχής είναι ένα μικτό παντοπωλείο και καπηλείο το οποίο εγκαινιάστηκε σύμφωνα με κάποιους το 1849 (το 1866 είναι πιο πιθανή χρονολογία σύμφωνα με την Επιτροπή Βιβλιοθηκών και Αρχείων του Τέξας) από την Μίνα Ένγκελ, της οποίας ο πατέρας ήταν ιεραπόστολος από την Γερμανία. Η ονομασία της κοινότητας προέρχεται από τις γερμανικές λέξεις "lucken" (κενό) και "bach" (ρέμα), ενώ η πρώτη ονομασία της περιοχής ήταν Γκαπ Κρικ. Έλαβε την παρούσα ονομασία της από τον Άλμπερτ Λούκενμπαχ, αρραβωνιαστικό της Ένγκελς. Ο Λούκενμπαχ ήταν ο αυτός που εγκαινίασε τον πρώτο σταθμό εμπορίου και ένας από τους λίγους που κατάφερε να υπογράψει συνθήκη ειρήνης με τους Ινδιάνους της φυλής Κομάντσι, με τους οποίους πραγματοποιούσε εμπόριο.
Οι κάτοικοι της περιοχής ισχυρίζονται πως ένας συμπολίτης τους (ο Τζέικομπ Μπρόντμπεκ) πραγματοποίησε την πρώτη πτήση με αεροπλάνο αρκετά χρόνια πριν τους αδελφούς Ράιτ.
Ο πληθυσμός του Λούκινμποκ έφτασε στο αποκορύφωμά του το 1904 αριθμώντας 492 κατοίκους, αλλά την δεκαετία του 1960 αποτελούσε μια σχεδόν πόλη φάντασμα. Μια αγγελία σε εφημερίδα της μορφής «πόλη — πληθυσμός 3 ατόμων — προς πώληση» οδήγησε τον Χόντο Κράουτς, κτηματία από το Τέξας, να αγοράσει την πόλη για 30.000$ το 1970, μαζί με την Κάθι Μόργκαν και τον ηθοποιό Γκούιτς Κουκ. Ο Κάουτς χρησιμοποίησε την πόλη ως αίθουσα χορού.

Σύγχρονη πόλη

Σήμερα το Λούκινμποκ διατηρεί τον χαρακτήρα πόλης φαντάσματος με τον ελάχιστο πληθυσμό του και την αισθητική των κτιρίων του. Ένα από τα δύο κύρια κτίρια του στεγάζει τα ερείπια του ταχυδρομείου, ένα υπό λειτουργία καπηλείο και ένα παντοπωλείο. Το άλλο είναι η αίθουσα χορού. Το ταχυδρομείο έκλεισε στις 30 Απριλίου 1971 ενώ ο ταχυδρομικός κώδικας της περιοχής εγκαταλείφθηκε. Το παντοπωλείο λειτουργεί ως κατάστημα αναμνηστικών. Στον χώρο φιλοξενούνται ζωντανές μουσικές εκδηλώσεις κάθε σαββατοκύριακο.

Παγκόσμιο Ρεκόρ Γκίνες

Το "Pickin' for the Record" ήταν έρανς που πραγματοποιήθηκε στο Λούκινμποκ στις 23 Αυγούστου 2009, με σκοπό την βοήθεια της οργάνωσης Voices of a Grateful Nation. Πραγματοποιήθηκε παγκόσμιο ρεκόρ με τους περισσότερους κιθαρίστες που έπαιζαν ταυτόχρονα και συνεχόμενα για πέντε λεπτά. Το ρεκόρ του Λούκινποκ ξεπέρασε το προϋπαρχον κατά 50, με τους συμμετέχοντες να είναι επισήμως συνολικά 1868. Την αμέσως προηγούμενη μέρα παρόμοια προσπάθεια στη Λουιζιάνα συγκέντρωσε 800 συμμετοχές.
Υακίνθη

Υακίνθη, ελληνικό γυναικείο κύριο όνομα (βαφτιστικό όνομα).

Ετυμολογία του ονόματος

Το όνομα θηλυκό του Υάκινθος, από το αρχαιοελληνικό Ὑάκινθος, αβέβαιου ετύμου (βλ. Υάκινθος).
Σημασιολογικά ανήκει στα ονόματα που προέρχονται από παρομοιώσεις με φυτά και ταυτίζεται με τα ονόματα Ζουμπουλιά και Διατσέντα. Η άνθιση και η τρυφερότητα του υάκινθου, το πανέμορφο χρώμα και άρωμα του άνθους του είναι χαρίσματα της φύσης που οι άνθρωποι αποδίδουν σε ανθρώπους για λόγους επαινετικούς.

Ονομαστική εορτή

Συνήθως στις 3 Ιουλίου, ημέρα κατά την οποία η Ορθόδοξη Εκκλησία και η Καθολική Εκκλησία τιμούν τη μνήμη του μάρτυρα Υακίνθου (βλ. Υάκινθος).

Διάδοση του ονόματος

Το όνομα εισήλθε στο νεοελληνικό ονοματολόγιο τις παραμονές της επανάστασης του 1821 μαζί με άλλα αρχαιοελληνικά ονόματα σαν σύμβολο της συνέχειας του ελληνισμού και της επιθυμίας του έθνους να ζήσει ελεύθερο.

Το όνομα Υακίνθη στις τέχνες

Υακίνθη η ιπποπόταμος (Hyacinth Hippo), πρίμα μπαλαρίνα στην ταινία του Ντίσνεϋ Φαντασία (ανιμέισον, 1940)
Σέρχιο Μαρκαριάν

Τα πρώτα χρόνια

Μεγάλωσε στην Αργεντινή και σε νεαρή ηλικία υπήρξε ποδοσφαιριστής σε ερασιτεχνικό επίπεδο. Ακολούθησε πανεπιστημιακές σπουδές και στη συνέχεια εργάστηκε σε εταιρεία καυσίμων στην Ουρουγουάη. Η ενασχόλησή του με την προπονητική ξεκίνησε με αφορμή την ήττα της εθνικής ομάδας της χώρας του από την Ολλανδία στο Μουντιάλ του 1974 όταν και αποφάσισε να εγκαταλείψει τη μέχρι τότε εργασία του, δεχόμενος κριτική από συγγενείς και φίλους για την απόφασή του αυτή, για να ακολουθήσουν δέκα δύσκολα χρόνια μέχρι την αναγνώρισή του. Λάτρης της τακτικής αναγνωρίζεται πλέον ως ένας σπουδαίος στον τομέα αυτό προπονητής, ενώ είναι γνωστός ως "Ο μάγος" ("El Mago" στα ισπανικά).

Καριέρα

Παρά το γεγονός ότι το έναυσμα της ενασχόλησής του με την προπονητική υπήρξε η εθνική ομάδα της Ουρουγουάης δεν έχει βρεθεί ποτέ στον πάγκο της. Ξεκίνησε την καριέρα του το 1974 στις ακαδημίες της Ατλέτικο Μπέλα Βίστα από την Ουρουγουάη και στη συνέχεια προωθήθηκε ως πρώτος προπονητής του συλλόγου. Ευρύτερα γνωστός έγινε το 1983 όταν ανέλαβε την Κλουμπ Ολίμπια από την Παραγουάη, στην οποία παρέμεινε επί μία τετραετία και κατέκτησε το πρωτάθλημα δύο φορές (1983, 1985). Ακολούθησε η Σολ Ντε Αμέρικα επίσης από την Παραγουάη με την οποία κατέκτησε το κύπελλο το 1988. Επόμενος σταθμός του μια ακόμη ιστορική ομάδα της Παραγουάης, η Σέρρο Πορτένιο, με την οποία πανηγύρισε ένα ακόμη κύπελλο, το 1990. Ακολούθησε η ολυμπιακή εθνική ομάδα της Παραγουάης το 1992, με την οποία το καλοκαίρι της ίδιας χρονιάς συμμετείχε στους Ολυμπιακούς Αγώνες στη Βαρκελώνη. Από το 1993 έως το 1997, βρέθηκε στο Περού κατακτώντας από ένα πρωτάθλημα με τις Ουνιβερσιτάριο ντε Ντεπόρτες και Σπόρτινγκ Κριστάλ. 
Το 1998 ήρθε για πρώτη φορά στην Ελλάδα για λογαριασμό του Ιωνικού Νίκαιας, τερματίζοντας στην πέμπτη θέση του ελληνικού πρωταθλήματος της περιόδου 1998-99, εξασφαλίζοντας παράλληλα για πρώτη φορά στην ιστορία του συλλόγου την έξοδο στις ευρωπαϊκές διοργανώσεις.
Το διάστημα μεταξύ 1999-2001 βρέθηκε στην τεχνική ηγεσία της Παραγουάης, εξασφαλίζοντας την πρόκριση για το Μουντιάλ 2002, στο οποίο όμως δεν βρέθηκε καθώς στην τελική φάση της διοργάνωσης αντικαταστάθηκε από τον Ιταλό Τσέζαρε Μαλντίνι.
Το 2002 επέστρεψε στην Ελλάδα αναλαμβάνοντας τον Παναθηναϊκό, τον οποίο οδήγησε μέχρι την προημιτελική φάση του Champions League της περιόδου 2001-02. Το 2005 ο Ηρακλής Θεσσαλονίκης αποτέλεσε τον τρίτο σταθμό της καριέρας του στο ελληνικό πρωτάθλημα, ενώ την περίοδο 2005-07 βρέθηκε ξανά στην Παραγουάη για λογαριασμό της Κλουμπ Λιμπερτάδ, κατακτώντας δύο πρωταθλήματα (2006, 2007).
Ακολούθησαν οι Κρους Ασούλ από το Μεξικό (2007-08), Κλουμπ Ουνιβερσιδάδ ντε Τσίλε το 2009, κατακτώντας το κύπελλο Χιλής, τον πρώτο τίτλο έπειτα από μια πενταετία για τον σύλλογο και η Ντανούμπιο από την Ουρουγουάη (2010).
Τον Ιούλιο του 2010 ανέλαβε την εθνική ομάδα του Περού, θέση από την οποία αποχώρησε το 2013.
Στις 12 Φεβρουαρίου 2015 έγινε γνωστή η συμφωνία του με την Ελληνική Ποδοσφαιρική Ομοσπονδία για να αναλάβει την εθνική ομάδα της Ελλάδας, θέση από την οποία αποχώρησε περίπου έξι μήνες αργότερα.
Οσόεδρο

Ετυμολογία

Ο όρος «οσόεδρο» επινοήθηκε από τον Χάρολντ Σκοτ ΜακΝτόναλντ Κόξετερ (Harold Scott MacDonald Coxeter) και πιθανότατα προέρχεται από την ελληνική λέξη «όσο» (αρχαία ελληνικά: ὅσον), η ιδέα είναι ότι το πολύεδρο αυτό μπορεί να έχει «όσες έδρες επιθυμούμε».

Σχέση με το στερεό του Στάινμετζ

Το τετραγωνικό οσόεδρο είναι τοπολογικά ισοδύναμο με το στερεό του Στάινμετζ, που ονομάζει δικύλινδρο και είναι η τομή δύο κυλίνδρων σε ορθή γωνία.

Παράγωγα πολύεδρα

Το δυϊκό ενός n-γωνικού οσοέδρου {2, n} είναι το n-γωνικό δίεδρο, {n, 2}. Το πολύεδρο {2,2} είναι αυτοδυϊκό, δηλαδή οσόεδρο και δίεδρο ταυτοχρόνως.
Ένα οσόεδρο μπορεί να τροποποιηθεί τοιουτοτρόπως με τα άλλα πολύεδρα για να παραχθεί μια κόλουρη παραλλαγή του. Το κόλουρο n-γωνικό οσόεδρο είναι το n-γωνικό πρίσμα.

Οσότοπο

Κατ' αναλογία ένα πολυδιάστατο οσόεδρο ονομάζονται γενικά οσότοπο. Τα κανονικά οσότοπα με Schläfli συμβολισμό {2,p,...,q} έχουν δύο κορυφές, που η καθεμία έχει σχήμα κορυφής {p,...,q}.
Το οσότοπο δύο διαστάσεων είναι το δίγωνο και συμβολίζεται με {2}.
Χάρτμαν της Βυρτεμβέργης

Βιογραφία

Ήταν ο πρωτότοκος γιος του Λουδοβίκου Β΄ κόμη της Βυρτεμβέργης και της Βίλλιμπιρκ, κόρης του Χάρτμαν Γ΄ κόμη του Κίρχμπερκ.
Αναφέρεται ως κόμης της Βυρτεμβέργης μαζί με τον νεότερο αδελφό του Λουδοβίκο Γ΄ σε έγγραφα του βασιλιά της Γερμανίας ταυτόχρονα, έτσι φαίνεται πως διοικούσαν μαζί. Συνόδευσε τον Όθωνα Δ΄ των Γουέλφων στη στέψη του στη Ρώμη. Έγινε μάρτυρας επανειλημμένα σε έγγραφα που εξέδωσε ο βασιλιάς στη Βόρειο Ιταλία (Λομβαρδία).
Όταν τον Όθωνα Δ΄ διαδέχθηκε ο αντίπαλός του Φρειδερίκος Β΄ των Χοενστάουφεν, οι αδελφοί άλλαξαν συμμαχία και υποστήριξαν τον νέο βασιλιά. Το ίδιο έκαναν και με τον διάδοχό του Ερρίκο Ζ΄ της Γερμανίας.